**A Ford jó eredményre számít Spa-ban, a FIA Hosszútávú Világbajnokság következő futamán**

* A Ford Chip Ganassi Racing második győzelmére készül a FIA Hosszútávú Világbajnokságon, miután első helyezést szerzett a szezont megnyitó Silverstone futamon
* A FIA Hosszútávú Világbajnokság második futamát május 6-án, szombaton rendezik meg a gyorsaságáról híres Spa versenypályán

**2017. április 28.** – A Ford Chip Ganassi Racing csapat a belgiumi Spa-ba utazik, hogy a jövő héten rajthoz álljon a 2017-es FIA Hosszútávú Világbajnokság második futamán, és megőrizze vezető helyét, amit Silverstone-ban vívott ki, ahol a 67-es rajtszámú Ford GT győzött, a 66-os számú versenygép pedig negyedikként ért célba.

A Ford csapata arra készül, hogy Spa-ban is megőrzi eddigi lendületét, bár ez nem lesz könnyű feladat, hiszen minden csapat gőzerővel készül e futamra, amit a szezon legnagyobb eseménye, az egy hónappal későbbi Le Mans 24 órás verseny főpróbájának tartanak.

A Spa versenypályán rendezett futam kifejezetten gyorsnak számít, így tökéletes alkalom arra, hogy a versenyzők felkészüljenek Le Mans megpróbáltatásaira; annál is inkább, mert olyan megpróbáltatások várnak itt rájuk, mint a komoly szintkülönbségekkel nehezített Eau Rouge – Raidillon kanyarkombináció vagy az elnyújtott ívű Blanchimont szakasz, ahol hatalmas sebességgel száguldanak végig az autók.

“Az egész csapat kemény munkájának köszönhetően Silverstone-ban nagyon jól kezdtük az évadot,” nyilatkozta George Howard-Chappell WEC csapatfőnök. “Spa mindenkit különleges kihívások elé állít, de már tavaly is jól vettük itt az akadályokat, és bebizonyosodott, hogy ez a pálya nagyon jól fekszik a Ford GT-nek. Bár Le Mans szinte már a nyakunkon van, itt is arra kell összpontosítanunk, hogy minden tökéletesen működjön – ami a csapatra és az autókra egyaránt érvényes.”

Nemrégiben aratott győzelmük után Harry Tincknell (GB), Andy Priaulx (GB) és Pipo Derani (BRA) most újra abban bíznak, hogy a 67-es rajtszámú autó elsőnek száguld majd át a célvonalon.

“Lelkesítő érzés, hogy mi nyertünk a szezonnyitó futamon,” mondta Tinckell. “Ráadásul tavaly Spa-ban szereztem első dobogós helyezésemet a WEC-ben, és biztos vagyok benne, hogy ha minden a terveink szerint alakul, idén jó esélyünk van a győzelemre. Silverstone-ban remek iramot diktáltunk, és Spa is olyan pálya, ami tele van tűzdelve közepes és nagy sebességű kanyarokkal és komoly fékező zónákkal – a Ford GT pedig nagyon magabiztosan mozog az ilyen helyeken. És mivel ez a pálya nagyon hasonlít Le Mans-ra, biztosak lehetünk benne, hogy a GT ott is jól teljesít majd.”

A 66-os rajtszámú Ford GT legénysége, Stefan Mücke (GER), Olivier Pla (FRA) és Billy Johnson (USA) is győzelemre tör, remélve, hogy Spa-ban sokkal jobb teljesítményt nyújthatnak majd, mind legutóbb Belgiumban.

“Remek autónk és kiváló csapatunk van, szóval minden feltétel adott az első helyezéshez,” vélekedett Pla. “Az autónk a gyors kanyarokban van igazán elemében, Spa pedig bővelkedik az ilyen helyekben. Tavaly balszerencsénk volt itt, mert Stefan (Mücke) egy defekt miatt összetörte az autót az Eau Rouge szakaszon. Most jobban oda kell figyelnünk. Silverstone-ban gyorsak voltunk, sőt vezettünk is, de a Safety Car rosszkor érkezett, és odalett a szerencsénk. Ezen hétvégén egyetlen dologra lesz szükségünk: egy drámák és váratlan fordulatok nélküli futamra.”

Harry Tincknell is azt reméli, hogy Spa-ban rámosolyog a szerencse. A brit pilóta már háromszor versenyzett ezen a pályán, ahol egyszer második, utána pedig első helyezett lett, és tavaly is felállhatott a dobogó második fokára. Most azt reméli, hogy ez a trend folytatódik – vagyis a fenti sorrend értelmében egy újabb első helyezés vár rá.

“Szerintem a következetesség nagyon fontos a bajnokság megnyeréséhez, ezért értékes pontokat kell szereznünk Spa-ban,” mondta Tinckell. “A dobogós hely a minimum. A Balance of Performance (a szorosabb verseny érdekében bevezetett teljesítménykorlátozás) miatt egyes futamok jobban, mások kevésbe fekszenek a pilótáknak és az autóknak. Ez a pálya kifejezetten kedvez a Fordnak, így aztán muszáj itt maximális pontszámot szereznünk. A célom a győzelem – ugyanúgy, mint Silverstone-ban.”

A Spa-Francorchamps 6 órás WEC futam mezőnye május 6-án, szombaton 14:30 órakor rajtol.

# # #

***A Ford Motor Company***

*A Ford Motor Company globális autóipari és mobilitási vállalat, amelynek központja a Michigan állambeli Dearborn. Az összesen mintegy 201.000 alkalmazottat foglalkoztató, világszerte 62 gyártóüzemet működtető vállalat alaptevékenysége a Ford személyautók, városi terepjárók (SUV) és haszongépjárművek, valamint a Lincoln luxusautók gyártása, értékesítése, finanszírozása és a velük kapcsolatos szolgáltatások biztosítása. Ugyanakkor a Ford lendületesen dolgozik az új lehetőségek kiaknázásán az elektromos autók, az önvezető járművek és a mobilitás területén. A vállalat a Ford Motor Credit Company révén pénzügyi szolgáltatásokat is nyújt. Amennyiben több információra van szüksége a Ford termékeiről és szolgáltatásairól, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 53.000 alkalmazottat, az összevont, illetve nem összevont közös vállalkozásokkal együtt pedig mintegy 68.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 24 gyártóüzem (16 saját tulajdonú vagy összevont közös vállalat és 8 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

***A Chip Ganassi Racing csapat***

*Chip Ganassi immár 30 éve állandó szereplőnek számít az autóversenyzés világában, és mára az egyik legsikeresebb és leginnovatívabb szemléletű csapattulajdonosként tartják számon. Csapatai jelenleg négy autóval versenyeznek a Verizon IndyCar sorozatban, két autóval a Monster Energy NASCAR Cup sorozatban, két autóval a NASCAR XFINITY sorozatban, két gyári Ford GT-vel az IMSA WeatherTech SportsCar Bajnokságban és két gyári Ford GT-vel a FIA Hosszútávú Világbajnokságon. A csapatok összesített eredménye 18 bajnoki cím és 180 győzelem, amelyeket többek közt az Indianapolis 500, a Daytona 500, a Brickyard 400, a Daytona Rolex 24, a Sebring 12 és a Le Mans 24 órás futamokon értek el. Ganassi ultramodern versenyműhelyeket működtet Indianapolisban és az észak-karolinai Concordban; a csapat székhelye a pennsylvaniai Pittsburgh-ben található. További információ:* [*www.chipganassiracing.com*](http://www.chipganassiracing.com/)

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**1138 Budapest Népfürdő u. 22.  |  |
|  | Tel: +36 1 2454 205 |  |
|  | email: ogyorke@ford.com  |  |